ก.ล.ต.ล้อมคอกเกณฑ์โฆษณา-การเปิดเผยข้อมูลกองทุนรวมทริกเกอร์ฟันด์
ก.ล.ต. ปรับเกณฑ์โฆษณา-การเปิดเผยข้อมูลของกองทุนรวมประเภททริกเกอร์ฟันด์ของบ บลจ. เพื่อให้ผู้ลงทุนมีความเข้าใจในลักษณะสำคัญและความเสี่ยงของทริกเกอร์ฟันด์อย่างแท้จริงก่อนตัดสินใจลงทุน มีผล 1 ต.ค.นี้
20 ก.ย. 2559

นายรพี สุจริตกุล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ปรับปรุงประกาศเกี่ยวกับการโฆษณาและการเปิดเผยข้อมูลของกองทุนรวมประเภททริกเกอร์ฟันด์ของบริษัทหลักทรัพย์จัดการกองทุน (บลจ.) เพื่อให้ผู้ลงทุนมีความเข้าใจในลักษณะสำคัญและความเสี่ยงของทริกเกอร์ฟันด์อย่างแท้จริงก่อนตัดสินใจลงทุน โดยประกาศจะมีผลใช้บังคับตั้งแต่วันที่ 1 ตุลาคม 2559 เป็นต้นไป
โดย ก.ล.ต.ได้ปรับปรุงเกณฑ์ที่เกี่ยวข้องกับการโฆษณาและการเปิดเผยข้อมูลกองทุนรวมประเภททริกเกอร์ฟันด์ให้มีความชัดเจนมากยิ่งขึ้น เพื่อให้ผู้ลงทุนได้รับข้อมูลที่จำเป็นต่อการตัดสินใจลงทุนอย่างถูกต้องและครบถ้วน
สำหรับการปรับปรุงเกณฑ์ในครั้งนี้ต้องการให้ชื่อกองทุนและคำเตือนในโฆษณามีความชัดเจนว่าไม่มีการรับประกันผลตอบแทนและผู้ลงทุนไม่สามารถขายคืนหน่วยลงทุนก่อนระยะเวลาที่กำหนดได้ นอกจากนี้ กรณีที่มีการโฆษณาเกี่ยวกับความสำเร็จของทริกเกอร์ฟันด์ บลจ. จะต้องมีการระบุข้อมูลเกี่ยวกับผลการดำเนินงานของทริกเกอร์ฟันด์อื่นซึ่งอยู่หรือเคยอยู่ภายใต้การจัดการไว้ด้วย อาทิ จำนวนกองทุนที่ถึงเป้าหมายภายในกำหนดเวลา จำนวนกองทุนที่ถึงเป้าหมายแต่เกินกำหนดเวลา หรือจำนวนกองทุนที่ไม่ถึงเป้าหมาย ทั้งนี้ เพื่อให้ผู้ลงทุนได้มีข้อมูลภาพรวมก่อนการตัดสินใจลงทุน
นอกจากนี้ ยังกำหนดให้ บลจ. ต้องเปิดเผยค่าธรรมเนียมต่างๆ ที่เรียกเก็บจากทริกเกอร์ฟันด์ให้ชัดเจนเพิ่มเติม โดยเฉพาะส่วนที่แตกต่างจากกองทุนรวมที่มีนโยบายการลงทุนแบบเดียวกัน อาทิ การเรียกเก็บค่าธรรมเนียมการจัดตั้งกองทุน การเรียกเก็บค่าธรรมเนียมในการจัดการกองทุนเต็มระยะเวลาที่กำหนดแม้กองทุนจะถึงเป้าหมายก่อนกำหนด หรือการเรียกเก็บค่าธรรมเนียมการรับซื้อคืนในกรณีที่กองทุนสามารถทำได้ตามเป้าหมาย โดยจะต้องเปิดเผยกลยุทธ์การบริหารกองทุนที่แตกต่างจากกองทุนรวมอื่นที่มีนโยบายการลงทุนเดียวกันของ บลจ. ด้วย
ทั้งนี้จากข้อมูลของสำนักงานพบว่า จำนวนกองทุนรวมประเภททริกเกอร์ฟันด์ในครึ่งปีแรก 2559 มีทริกเกอร์ฟันด์เปิดขายใหม่จำนวน 12 กองทุน คิดเป็นมูลค่า 1,426 ล้านบาท ลดลงจากครึ่งปีแรก 2558 ที่มีทริกเกอร์ฟันด์ออกใหม่จำนวน 71 กองทุน คิดเป็นมูลค่า 33,268 ล้านบาท และปัจจุบันมีทริกเกอร์ฟันด์จำนวนมากกว่า 200 กองทุนที่ยังทำผลตอบแทนไม่ถึงเป้าหมาย
“ทริกเกอร์ฟันด์เป็นทางเลือกที่ได้รับความสนใจจากผู้ลงทุน การปรับเกณฑ์ในครั้งนี้จะช่วยให้ผู้ลงทุนมีข้อมูลประกอบก่อนตัดสินใจลงทุนในทริกเกอร์ฟันด์ได้ดียิ่งขึ้น”นายรพีกล่าว